ไฟเขียวเกณฑ์สอบครูผู้ช่วย–ผู้บริหาร ร.ร.
ให้ สพฐ.ออกสอบภาค ก หวังสร้างมาตรฐาน เพิ่มภาษาอังกฤษรับเออีซี,นางศิริพร กิจเกื้อกูล เลขาธิการคณะกรรมการข้าราชการครูและบุคลากรทางการศึกษา (ก.ค.ศ.) เปิดเผยว่า จากการประชุม ก.ค.ศ.ที่มี พล.ร.อ.ณรงค์ พิพัฒนาศัย รมว.ศึกษาธิการ เป็นประธานที่ประชุมได้เห็นชอบหลักเกณฑ์และวิธีการสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตำแหน่งครูผู้ช่วยกรณีทั่วไป สังกัดสำนักงานคณะกรรมการการศึกษาขั้นพื้นฐาน (สพฐ.) โดยการสอบ ภาค ก ให้ สพฐ. เป็นผู้บริหารจัดการออกข้อสอบแทนเขตพื้นที่ฯ เพื่อให้ข้อสอบเป็นมาตรฐานเดียวกัน รวมทั้งเพิ่มการสอบความรู้ภาษาอังกฤษเพื่อรองรับการเข้าสู่ประชาคมอาเซียน และให้ อ.ก.ค.ศ.เขตพื้นที่การศึกษา หรือ อ.ก.ค.ศ. สำนักบริหารงานการศึกษาพิเศษเป็นผู้ดำเนินการสอบ โดยผู้ที่มีคะแนนภาค ก ไม่ต่ำกว่าร้อยละ 60 จะมีสิทธิสอบ ภาค ข ความรู้ความสามารถเฉพาะตำแหน่ง และภาค ค การสอบสัมภาษณ์ ที่อ.ก.ค.ศ.เขตพื้นที่ฯเป็นผู้ดำเนินการ ทั้งนี้ ต้องสอบผ่านแต่ละภาคไม่น้อยกว่าร้อยละ 60 และรวมกันไม่น้อยกว่าร้อยละ 60 ถึงจะมีสิทธิ์ได้รับการขึ้นบัญชี 2 ปี,เลขาธิการ ก.ค.ศ.กล่าวต่อว่า ที่ประชุมยังเห็นชอบการปรับปรุงหลักเกณฑ์และวิธีการคัดเลือกครูผู้ช่วยกรณีที่มีความจำเป็นหรือเหตุพิเศษ โดยให้เปิดสอบวิชาเอกทั่วไปตามกรอบอัตรากำลังที่มีอยู่แต่ละเขต และเพิ่มเติมคำนิยามของครูอัตราจ้าง พนักงานราชการ ที่ปฏิบัติงานครบสามปีที่มีสิทธิ์สอบคัดเลือกให้มีความชัดเจน เนื่องจากที่ผ่านมาบางโรงเรียนใช้เงินที่ระบุว่าเป็นรายได้ของสถานศึกษาจ้างครูอัตราจ้าง หรือพนักงานราชการเพื่อให้ได้สิทธิ์ในการสอบ จึงกำหนดนิยาม เงินรายได้ของสถานศึกษา ว่าเป็นเงินบริจาค ค่าธรรมเนียม ค่าบริการ ค่าตอบแทนจากการให้บริการ การลงทุน การใช้ทรัพย์สินของสถานศึกษา โดยต้องนำเข้าระบบบัญชีของสถานศึกษาและนำไปใช้จ่ายตามกฎหมายหรือระเบียบที่ทางราชการกำหนด และเพิ่มเติมการสอบความรู้ภาษาอังกฤษด้วย นอกจากนี้ยังเห็นชอบหลักเกณฑ์การสอบคัดเลือกรองและผู้อำนวยการสถานศึกษา โดยให้ สพฐ.บริหารจัดการในการออกข้อสอบภาค ก ส่วน ภาค ข ให้ อ.ก.ค.ศ.เขตพื้นที่ฯออก ให้แบ่งผู้เข้ารับการสอบคัดเลือกเป็นกลุ่มทั่วไปและกลุ่มประสบการณ์ และให้ขึ้นบัญชีผู้ที่สอบผ่านเกณฑ์ร้อยละ 60 เรียงลำดับตามคะแนนจากมากไปน้อยและให้ขึ้นบัญชีไว้ 2 ปี และในการประกาศตำแหน่งว่างให้ประกาศตำแหน่งว่างในปัจจุบันโดยให้ สพฐ.เป็นผู้ดำเนินการกำหนดปฏิทินการสอบคัดเลือกต่อไป.
นางศิริพร กิจเกื้อกูล เลขาธิการคณะกรรมการข้าราชการครูและบุคลากรทางการศึกษา (ก.ค.ศ.) เปิดเผยว่า จากการประชุม ก.ค.ศ.
ครูผู้ช่วย,ผู้บริหาร ร.ร.,สอบแข่งขัน,ข้าราชการครู,บุคลากรทางการศึกษา,ศิริพร กิจเกื้อกูล